จ.อุดรธานี จัดงานมหกรรมผ้าทอมืออนุภูมิภาคลุ่มน้ำโขงยิ่งใหญ่ 28 กุมภาพันธ์ - 4 มีนาคม 2561
จังหวัดอุดรธานีและกลุ่มจังหวัดภาคตะวนันออกเฉียงเหนือตอนบนจัดงาน "มหกรรมผ้าทอมือ อนุภูมิภาคลุ่มน้ำโขง : GMS Fabric Expo 2018" ภายใต้แนวคิด Colorful Fabric Life : อลังการสีสันผ้าทอมือแห่งลุ่มน้ำโขง สะท้อนภาพเส้นสายลายผ้า เชื่อมโยงสีสันแห่งวิถีชีวิต ประเพณี และวัฒนธรรมถักทอ ร้อยเรียงกันจากทั้ง 6 ประเทศลุ่มน้ำโขง 28 กุมภาพันธ์ - 4 มีนาคม 2561 งานนี้นักเลงผ้าห้ามพลาด 
เมื่อเวลา 17.00 น. วันนี้ ( 12 ก.พ.61 ) ที่หอประวัติมหาวิทยาลัยราชภัฎอุดรธานี นายวัฒนา พุฒิชาติ ผู้ว่าราชการจังหวัดอุดรธานี เป็นประธานแถลงข่าวการจัดงานมหกรรมผ้าทอมืออนุภูมิภาคลุ่มน้ำโขง GMS FABRIC EXPO 2018 ภายใต้แนวคิด Colorful Fabric Life :อลังการสีสัน ผ้าทอมือแห่งลุ่มน้ำโขง โดยมีนายสิธิชัย จินดาหลวง รองผู้ว่าราชการจังหวัดอุดรธานี หน่วยงานที่เกี่ยวข้องร่วมแถลงข่าว มีหัวหน้าส่วนราชการ สื่อมวลชน หน่วยงานภาครัฐและเอกชน ร่วมงาน 
นายวัฒนา พุฒิชาติ ผู้ว่าราชการจังหวัดอุดรธานี กล่าวว่า จากแผนพัฒนาเศรษฐกิจและสังคมแห่งชาติฉบับที่ 12 ยุทธศาสตร์ที่ 9 การพัฒนาภาคเมือง และพื้นที่เศรษฐกิจ มุ่งเน้นการสร้างเข้มแข็งของฐานการผลิตและบริการใหม่ที่ให้ความสำคัญกับการกระจายโอกาสทางเศรษฐกิจและสังคมควบคู่ไปด้วยกัน โดยมีเป้าหมายสำคัญกับการพัฒนา คือ "เพื่อให้หลุดพ้นจากความยากจนสู้เป้าหมายการพึ่งพาตนเอง" และให้ความสำคัญกับการส่งเสริมการท่องเที่ยวเชิงประเพณีวัฒนธรรมลุ่มน้ำโขงของกลุ่มจังหวัดภาคตะวันออกเฉียงเหนือตอนบน รวมถึงการยกมาตรฐานสินค้ากลุ่มผ้าไหม ผ้าฝ้าย ผ้าย้อมคราม และส่งเสริม พื้นที่ที่มีศักยภาพให้ก้าวสู่การเป็นศูนย์กลางแฟชั่นในระดับภูมิภาค 
นายสิธิชัย จินดาหลวง รองผู้ว่าราชการจังหวัดอุดรธานี กล่าวว่า งาน "มหกรรมผ้าทอมือ อนุภูมิภาคลุ่มน้ำโขง : GMS Fabric Expo 2018" จัดขึ้นภายใต้แนวคิด Colorful Fabric Life : อลังการสีสันผ้าทอมือแห่งลุ่มน้ำโขง ที่จะสะท้อนให้เห็นถึงเส้นสายลายผ้า ซึ่งเชื่อมโยงสีสันแห่งวิถีชีวิต ประเพณี และวัฒนธรรมถักทอ ร้อยเรียงกันจากทั้ง 6 ประเทศ ได้แก่ กัมพูชา จีนตอนใต้(ยูนนาน) สปป.ลาว เมียนมา ไทย และเวียดนามเป็นงานที่ยิ่งใหญ่ระดับนานาชาติที่ประเทศไทย โดยจังหวัดอุดรธานีและกลุ่มจังหวัดภาคตะวันออกเฉียงเหนือเป็นเจ้าภาพร่วมกัน เพื่อตอบสนองยุทธศาสตร์ชาติข้างต้นและนโยบาย ของรัฐบาล เรื่อง การเสริมสร้างความเข้มแข็งและยังยืนให้กับเศรษฐกิจของประเทศ (Local Economy) ภายใต้โครงการยกระดับการท่องเที่ยวทางวัฒนธรรม ส่งเสริมการเป็นศูนย์กลาง การออกแบบ และการค้าขายอย่างครบวงจร
 กิจกรรมภายในงานจัดให้มี การแสดงนิทรรศเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 นิทรรศการอารยธรรมและนวัตกรรมอนุภูมิภาคุล่มน้ำโขง (GMS) และภาคตะวันออกเฉียงเหนือ ขบวน Carnival ยิ่งใหญ่อลังการ "อารยธรรมผ้าทอพื้นเมืองกับวิถีชีวิตอีสาน" ขบวน "อารยธรรมผ้าทอมืออนุภูมิภาคลุ่มน้ำโขงกับศรัทธาแห่งสายน้ำนานาชาติ นาคี นาคา และ ขบวน"ผ้าทอมือนวัตกรรมและความคิดสร้างสรรค์และวัฒนธรรมร่วมสมัย" ซึ่งถือเป็นไฮไลท์ที่สำคัญของงานที่จะสร้างความฮือฮาให้ท้องถนนทุ่งศรีเมืองเต็มไปด้วยความตระการตา ทั้งจากเสียงดนตรีเอกลักษณ์ภาคอีสาน การแต่งกายที่มีสีสัน เรียกได้ว่าเป็นขบวนคาร์นิวัลที่ไม่แพ้ต่างประเทศแน่นอน การประกวดแฟชั่นโชว์เก๋ไก๋ไทยแลนด์ 4.0 การประกวดออกแบบชุดแต่งกายพื้นเมืองหรือผ้าประจำถิ่น การเสวนากูรูผ้าทอพื้นเมืองจากประเทศไทยและประเทศสมาชิกในอนุภูมิภาคลุ่มนำโขง การจับคู่เจรจา Business Matching และการลงนาม MOU ความร่วมมือในการพัฒนาผ้าทอพื้นเมืองภาคตะวันออกเฉียงเหนือร่วมกันของกลุ่มจังหวัดและหน่วยงานที่เกี่ยวข้อง การแสดงของศิลปินชื่อดังระดับประเทศ การแสดงที่โดดเด่นเอกลักษณ์ของจังหวัดต่างๆในภาคตะวันออกเฉียงเหนือและการแสดงของประเทศในกลุ่มประเทศ GMS การประกวดผ้าทอมือนวัตกรรมและความคิดสร้างสรรค์ การประกวดผ้าทอมือร่วมสมัย การประกวดหนูน้อยผ้าทอมือลุ่มน้ำโขงทั่วภาคตะวันออกเฉียงเหนือ การประกวดธิดาวัยทีน-ผ้าทอมือภาคตะวันออกเฉียงเหนือ การประกวดเทพบุตรจากทั่วประเทศ การประกวดผ้าประเภทอนุรักษ์ ประกวดลายผ้า ประกวดออกแบบผลิตภัณฑ์นวัตกรรมผ้าทอมือ ประกวดภาพถ่ายกิจกรรมการจัดงาน ประกวดและสาธิตการประกอบอาหารนานาชาติและร้านอาหารดั้งเดิมของจังหวัดอุดรธานี การแสดงนิทรรศการและการออกร้านจัดจำหน่ายสินค้าผ้าทอพื้นเมืองที่โดดเด่น (Premium) ทั้งในประเทศและประเทศอนุภูมิภาคลุ่มน้ำโขง อาทิ กัมพูชา จีนตอนใต้(ยูนนาน) สปป.ลาว เมียนมา ไทย และเวียดนาม 
พร้อมกันนี้ ยังมีการจัดแสดงลานวัฒนธรรมกลางแจ้งจำลองสถานที่ แหล่งลานวัฒนธรรมอีสาน และของกลุ่มประเทศอนุภูมิภาคลุ่มน้ำโขง ร่วมชม ชิม ช็อป ลานอาหารชวนชิมและ Street Food ร้านอาหารนานาชาติ 6 ประเทศ และร้านอาหารไทย 4 ภาค กว่า 40 ร้าน 
นายวัฒนา พุฒิชาติ ผู้ว่าราชการจังหวัดอุดรธานี กล่าวเพิ่มเติมว่า การจัดงานครั้งนี้เชื่อมั่นว่าจะเกิดการพัฒนา ผลิตภัณฑ์ผ้าพื้นเมืองตามแนวทางความคิดสร้างสรรค์ และการเพิ่มรายได้แก่ประชาชน และกลุ่มผู้ผลิตผ้าพื้นเมืองของจังหวัดอุดรธานี และภาคอีสาน ตลอดจนเกิดการแลกเปลี่ยนเรียนรู้ภูมิปัญญาระหว่างกัน เชื่อมความสัมพันธ์อันดี ระหว่างกลุ่มอนุภูมิภาคลุ่มน้ำโขงขับเคลื่อนประเทศไทย 4.0 อย่างได้ผล 
พร้อมการันตีงานนี้ นักเลงผ้า ประชาชน นักท่องเที่ยวและผู้ที่สนใจ ไม่ควรพลาด เพราะท่านจะได้สัมผัสกับ พลังแห่งความภาคภูมิในภูมิปัญญา พลานุภาพแห่งศรัทธา มหัศจรรย์แห่งธรรมชาติซึ่งจังหวัดอุดรธานี มีความพร้อมเตรียมต้อนรับประชาชนและนักท่องเที่ยว กับงาน "มหกรรมผ้าทอมือ อนุภูมิภาคลุ่มน้ำโขง : GMS Fabric Expo 2018" วันที่ 28 กุมภาพันธ์ - 4 มีนาคม 2561 ณ สนามทุ่งศรีเมืองจังหวัดอุดรธานี เชิญมาชม ชิม ช็อปแบบชิลๆ กับผลิตภัณฑ์ผ้าทอมือของดีที่โดดเด่นของ 6 ประเทศอนุภูมิภาคลุ่มน้ำโขง และประเทศไทย พร้อมผลิตภัณฑ์ภูมิปัญญา อาหารนานาชาติ ขอย้ำนักเลงผ้าไม่ควรพลาดงานนี้ที่อุดรธานี